Melbye Skandinavia

Melbye er et nordisk konsern som leverer løsninger for kritisk infrastruktur. Selskapet ble etablert i Norge i 1907 som et agentur for blikkemballasje og kraftløsninger, og leverer per 2025 teknologi til bedrifter innen bransjene kraft, data, mobilitet, bygg og sikkerhet.

Selskapet har hovedkontor og sentrallager på Skedsmokorset i Norge. I Sverige har Melbye lager i Jönköping, samt kontorer i Stockholm, Göteborg og Jönköping. I Finland har selskapet kontor i Helsinki, og i Storbritannia har Melbye både kontor og lager.

 Virksomhet 
Melbye leverer materiell til kunder innen flere ulike bransjer:

 Kraft: transmisjonslinjer, distribusjonsnett med videre, deriblant linjeledere, isolatorer, beslag, komposittmaster, verktøy og sikkerhetsutstyr
 Data: ende-til-ende-løsninger for datainfrastruktur, inkludert fiberkabler, rør, kummer, passive komponenter, aktivt utstyr og måleinstrumenter
 Materiell til bruk ved bygging av veier, kaier, flyplasser, elbillading og jernbane, deriblant linjemateriell, jordingssystemer, kabelbeskyttelse, kabelkummer, beskyttelsesrør og master
 Bygg og anlegg: utstyr som kabelkummer, rør, varsellnett, solcellekabler, nødlys, røykvarslere og ringeklokker, samt sikkerhetsutstyr til byggeplasser
 Produkter og systemer for sikring av samfunnskritisk infrastruktur, herunder personlig sikkerhetsutstyr, jordings- og kabelbeskyttelse, fiberløsninger, nødlys og kommunikasjonssystemer

 Historikk 
I mai 1907 startet Hans Christian Axel Melbye firmaet H.C.A Melbye i et lite butikklokale i Kongensgate 9, med agenturet for Sandvikens Blikvarefabrik. Firmaet drev med salg av blikkemballasje, automobilringer, tekniske gummiartikler, tinn og blytuber. I tiårene frem til utbruddet av andre verdenskrig ble virksomheten utvidet, og i 1940 ble grunnleggerens sønn, Arvid R. Melbye, tatt opp som sin fars kompanjong. I 1958 ble virksomhetens lager, verksted og kontor samlet i Sandakerveien i Oslo, og i 1972 flyttet produksjonen til et nytt fabrikkbygg i Bjørkelangen. Selskapets hovedkontor og lager flyttet i 1976 til eget bygg på Haugenstua. Selskapet ble børsnotert i 1985, men familien Melbye kjøpte selskapet tilbake fra børs i 1988.

I 1998 ble Melbye Sverige AB etablert, i forbindelse med at foretaket overtok et svensk selskap som drev med kabelterminering. I 2004 ble Melbye Skandinavia Danmark AS etablert, men det danske selskapet ble avviklet i 2013. Utover på 2000-tallet har Melbye-konsernet og dets eiere ekspandert videre. 

I 2022 skiftet Melbye Skandinavia AS navn til Melbye Group, med datterselskapene Melbye Skandinavia Norge og Melbye Skandinavia AB.

 Referanser 

 Eksterne lenker 


Kategori:Selskaper etablert i 1907
Kategori:Energiteknologi
Kategori:Telekommunikasjon
Kategori:Norske teknologiselskaper